**UNIVERSITATEA „VALAHIA” DIN TÂRGOVIŞTE**



**REGULAMENT PRIVIND ORGANIZAREA ȘI DESFĂȘURAREA EXAMENULUI DE LICENȚĂ/DIPLOMĂ ȘI DISERTAȚIE**

**REG 26**

 **Aprobat Senat:**

 **Prof. univ. dr. Claudia GILIA**

|  |  |  |  |
| --- | --- | --- | --- |
| Responsabilităţi | Nume, prenume | Funcţia | Semnătura |
| Elaborat | Conf. univ. dr. ing. Henri George COANDĂ | *Prorector învăţământ şi asigurarea calităţii* |  |
| Ioana Ofelia DOROFTEI | *Secretar șef universitate* |  |
| Verificat | Conf. univ. dr. Otilia NEDELCU | *Președinte Comisia pentru Calitatea învățământului și cercetării* |  |
| Conf. univ. dr. Adrian ȚUȚUIANU | *Președinte Comisia pentru regulamente, metodologii și proceduri* |  |
| Avizat | Conf. univ. dr. Ioan Corneliu SĂLIȘTEANU | *Rector* |  |
| EDIŢIA: **11** |  | REVIZIA: **0**  1 2 3 4 5 |

Intră în vigoare începând cu data de: XX.04.2024

Aprobat: **HSU nr. XX X/ XX.04.2024**

Prezentul regulament se elaborează în baza următoarelor acte normative:

* Legea Învățământului Superior nr. 199/2023 cu modificările și completările ulterioare;
* Legea nr. 288/ 2004 privind organizarea studiilor universitare, cu modificările şi completările ulterioare;
* Hotărârea Guvernului nr. 404/ 2006 privind organizarea și desfăşurarea studiilor universitare de master;
* Legea nr. 60/2000 privind dreptul absolvenţilor învăţământului superior particular de a susţine examene de finalizare a studiilor la instituţii de învăţământ superior de stat acreditate;
* art. 76 din Legea nr. 448/2006 privind protectia si promovarea drepturilor persoanelor cu handicap, republicată, cu modificarile si completarile ulterioare;
* Ordinului ministrului educației și cercetării nr. 4156/2020 pentru aprobarea Regulamentului cadru privind regimul actelor de studii și al documentelor universitare în sistemul de învățămînt superior;
* Ordinului nr. 3691/2024 din 9 februarie 2024 privind aprobarea Metodologiei-cadru de organizare şi desfăşurare a examenelor de absolvire, licenţă/diplomă şi disertaţie.

**PRECIZĂRI GENERALE**

**Art. 1.** - Examenele de finalizare a studiilor se pot organiza de către Universitatea „Valahia” din Târgoviște aceasta fiind instituţie de învăţământ superior acreditată instituţional în condiţiile legii.

**Art.2. -** Universitatea „Valahia” din Târgoviște organizează examene de licenţă / diplomă şi disertaţie în baza prezentului regulament, aprobat de senatul universitar şi publicat pe site-ul web al universităţii.

**CAPITOLUL I. ORGANIZAREA ŞI DESFĂŞURAREA EXAMENULUI DE LICENŢĂ/DIPLOMĂ**

**Art. 3. -** (1) Programele de studii universitare de licență se finalizează cu examen de licență pentru ciclul de studii universitare de licență sau cu examen de diplomă pentru învățământul universitar de licență din domeniul științelor inginerești.

 (2) Programele de studii superioare de lungă durată organizate în baza Legii educației și învățământului nr. 28/1978 și a Legii învățământului nr. 84/1995, republicată, cu modificările și completările ulterioare, se finalizează cu examen de licență/diplomă.

**Art. 4**. - (1) În situaţiile prevăzute de Legea nr. 60/2000 privind dreptul absolvenţilor învăţământului superior particular de a susţine examenul de finalizare a studiilor la instituţii de învăţământ superior de stat acreditate, susţinerea examenului de licenţă/diplomă este condiţionată de promovarea de către absolvenţi a unui *examen de selecție*.

 (2) Examenul de selecţie se organizează şi se desfăşoară în cadrul instituţiilor de învăţământ superior acreditate în care se va susţine ulterior și examenul de licenţă/diplomă.

 (3) Examenul de selecţie promovat este recunoscut în toate sesiunile ulterioare de examene de licenţă/diplomă, dar numai în cadrul instituţiei la care a fost susţinut şi promovat.

 (4) În *regulamentele proprii privind organizarea și desfășurarea examenelor de finalizare a studiior universitare* fiecare facultate din structura universității va avea un capitol distinct privind organizarea și desfășurarea examenelor de selecție.

**Art. 5**. - Pot susţine examene de licenţă/diplomă:

1. absolvenții programelor de studii universitare de licență acreditate sau autorizate să funcționeze provizoriu existente, lichidate sau intrate în lichidare;
2. absolvenții care au promovat examenul de selecție, potrivit prevederilor art. 4.

**Art. 6**. - (1) Universitatea „Valahia” din Târgovişte organizează şi desfăşoară examen de licenţă/diplomă pentru:

1. *absolvenții proprii* ai programelor de studii universitare de licenţă acreditate în condiţiile legii;
2. *absolvenții* programelor de studii universitare de licenţă autorizate să funcţioneze provizoriu, pentru care are, în acelaşi domeniu de licenţă, programe de studii universitare de licenţă acreditate:
3. absolvenții programelor de studii universitare de licență, proveniți din alte instituții de învățământ superior;
4. absolvenții programelor de studii universitare de licență autorizate să funcționeze provizoriu, dacă în cadrul instituției există un alt program de studii acreditat într-un domeniu similar cu programul de studii autorizat în conformitate cu ordinul privind aprobarea nomenclatorului programelor de studii cu profil similar;
5. absolvenții programelor de studii universitare de licență, organizate în baza Legii învățământului superior nr. 199/2023, cu modificările și completările ulterioare, care nu mai funcționează la nivel național, dacă au avut respectivul program de studii acreditat.

 (2) În situații excepționale, temeinic argumentate, Universitatea „Valahia” din Târgovişte poate organiza examen de licență/diplomă a studiilor universitare la specializări autorizate să funcționeze provizoriu unice în domeniul de licență din cadrul instituției respective, cu avizul Agenției Române de Asigurare a Calității în Învățământul Superior;

 (3) Prin excepție de la prevederile alin. (1) lit. e), în situația în care respectivul program de studii nu a fost acreditat la nicio instituție de învățământ superior, respectivii absolvenți pot sustine examenul de absolvire la instituții de învățământ superior acreditate stabilite de către Agenția Română de Asigurare a Calității în Învățământul Superior prin nomenclatorul programelor de studii cu profil similar.

**Art. 7 -** (1) *Absolvenții proprii* ai programelor de studii/specializărilor acreditate se înscriu, obligatoriu, pentru *prima prezentare și susținere* a examenului de licență/diplomă în cadrul facultății absolvite din structura Universității „Valahia” din Târgoviște.

 (2) *Absolvenţii proprii* ai programelor de studii universitare de licență autorizate să funcţioneze provizoriu, pentru care în structura universității nu există programe de studii universitare acreditate din acelaşi domeniu de licență, vor susţine examenul de finalizare a studiilor la alte universităţi organizatoare. Între instituția organizatoare şi Universitatea „Valahia” din Târgoviște se încheie un protocol de colaborare în care sunt precizate condiţiile de organizare şi desfăşurare a examenelor, inclusiv precizarea modalității de acoperire a cheltuielilor, cu respectarea prevederilor legale în vigoare.

**Art. 8. -** (1) Absolvenții *programelor de studii/specializărilor autorizate provizoriu sau acreditate lichidate,* care nu mai funcționează la nivel național și care nu au susținut sau nu au promovat examenele de finalizare a studiilor, pot susține examenul de licență/diplomă la Universitatea „Valahia” din Târgoviște, în cazul în care aici funcționează programe de studii universitare de licență/specializări acreditate similare, stabilite de către Agenția Română de Asigurare a Calității in Învățământul Superior.

 (2) Absolvenţii programelor de studii/specializărilor autorizate provizoriu sau acreditate din cadrul *instituţiilor de învăţământ superior acreditate/autorizate să funcţioneze provizoriu intrate în lichidare sau lichidate*, care nu au susţinut sau nu au promovat examenele de finalizare a studiilor, pot susţine examenul de licenţă/diplomă la Universitatea „Valahia” din Târgoviște în cadrul acelorași programe de studii universitare de licenţă/specializări acreditate.

**Art. 9. -** (1) Absolvenții care provin din *instituții de învățământ superior autorizate provizoriu* susțin examenul de licență/diplomă la Universitatea „Valahia” din Târgoviște, dacă aceasta școlarizează la programe de studii identice sau similare, în baza unui protocol încheiat între cele două instituții de invățământ superior, cu aprobarea senatelor universitare, după avizul favorabil al consiliilor de administrație. Programele de studii similare sunt stabilite de către Agenția Română de Asigurare a Calității in Învățământul Superior.

 (2) Înscrierea absolvenților pentru examenul de licență/diplomă se realizează de către instituția de învățământ în care au urmat studiile, în baza protocolului încheiat între cele două instituții de învățământ superior, cu respectarea prevederilor legale în vigoare.

**Art. 10. -** (1) *Examenul de licenţă/diplomă* constă în una sau două probe, stabilite de către senatul universitar după cum urmează:

a) proba de evaluare a cunoștințelor fundamentale și de specialitate;

b) proba de prezentare și susținere a lucrării de licență/proiectului de diplomă*.*

 (2) *Regulamentele proprii* ale fiecărei facultăți vor preciza, în funcție de specificul fiecărui program, numărul probelor și modul de susținere al acestora (oral, scris, probă practică);

 (3) Probele pentru examenul de licenţă/diplomă menţionate la alin. (1) se desfăşoară în prezenţa, în acelaşi loc şi în acelaşi moment, a comisiei/comisiilor de examen specifice fiecărei probe şi a examinatului.

 (4) Prin derogare de la prevederile alin. (3), pe perioada instituirii stării de alertă, de necesitate sau de urgență, în baza autonomiei universitare, cu respectarea calității actului didactic și cu asumarea răspunderii publice, probele menționate la alin. (1) pentru examenul de licență/diplomă se pot desfășura și on-line, în baza unei proceduri aprobate de către Senatul universitar. Susținerea în variantă on-line trebuie să fie înregistrată integral, pentru fiecare absolvent în parte și arhivată la nivelul facultății.

 (5) La promovarea examenului de finalizare a studiilor de licență, absolventul obţine 10 credite transferabile de studii, suplimentare celor 30 ale fiecărui semestru.

**Art. 11. -** *Proba de evaluare a cunoştinţelor fundamentale şi de specialitate* se desfăşoară, la fiecare program de studii/specializare, pe baza *tematicii* şi a *bibliografiei* stabilite de către departamente şi facultăţi, în concordanţă cu planul de învăţământ şi cu fișele disciplinelor după care au studiat absolvenţii din promoţia curentă. *Tematica şi bibliografia se publică pe site-ul web al fiecărei facultăţi*.

**Art. 12. -** (1) Fiecare *facultate* din structura Universității „Valahia” din Târgoviște va adopta *propriul regulament de organizare și desfășurare a examenelor de finalizare a studiilor*, cu prevederi specifice pentru tipul de programe de studii derulate, care să nu contravină prezentului regulament și legislației naționale în vigoare.

 (2) Regulamentul fiecărei facultăți va cuprinde *modul de susţinere* a probei/probelor de *examen* (scris, oral, probă practică), calendarul examenelor de finalizare a studiilor, descrierea *probelor,* modalitățile și procedurile prin care se asigură originalitatea conținutului lucrărilor de licență/proiectelor de diplomă, precum și modalitățile și procedurile de interzicere a comercializării acestora.

 (3) Regulamentul propriu fiecărei facultăți va fi aprobat la nivelul Consiliului facultății și validat de către Consiliul de Administrație.

**Art. 13**. - (1) *Prezentarea şi susţinerea lucrării de licenţă/proiectului de diplomă* sunt publice.

 (2) Lucrările de licență/proiectele de diplomă ce urmează a fi susținute vor fi însoțite de declaraţie de asumare a răspunderii din partea candidatului privind originalitatea lucrării şi de raportul de similitudini rezultat din sistemul antiplagiat.

 (3) Conducătorii științifici ai lucrărilor de licență/proiectelor de diplomă răspund în solidar cu autorii acestora de asigurarea originalității conținutului acestora, conform art. 259, alin (1) din Legea învățământului superior nr. 199/2023, cu modificările și completările ulterioare.

 (4) Elaborarea lucrării de licenţă sau proiectului de diplomă se realizează sub îndrumarea unui *conducător ştiinţific*. Acesta este un cadru didactic de specialitate, având titlul ştiinţific de doctor.

 (5) În vederea elaborării lucrării de licenţă sau proiectului de diplomă, departamentele de specialitate vor propune viitorilor absolvenţi, până la sfârşitul penultimului an de studiu, o tematică orientativă din care aceştia să poată alege tema care îi interesează. Studenţii pot propune şi alte teme din specializarea în care susţin examenul.

 (6) Conducătorul ştiinţific întocmeşte, pentru fiecare lucrare îndrumată, un *referat* care cuprinde evaluarea sintetică a calităţii lucrării, precum şi *nota propusă*.

 (7) Conducătorii științifici ai lucrărilor de licență/proiectelor de diplomă răspund în solidar cu autorii acestora de asigurarea originalității conținutului acestora, conform art. 259, alin (1) din Legea învățământului superior nr. 199/2023, cu modificările și completările ulterioare.

**Art. 14. -** (1) Media de promovare a examenului de licență/diplomă trebuie să fie cel puțin 6,00.

 (2) Notele acordate de membrii comisiei de examen sunt numere întregi de la 1 la 10.

 (3) Nota de promovare pentru fiecare probă a examenului de licență/diplomă trebuie să fie cel puțin 5,00, indiferent de numărul probelor.

 (4) Media probei/probelor, calculată ca medie aritmetică a notelor acordate exclusiv de membrii comisiei de examen, se determină cu două zecimale, fără rotunjire.

 (5) Media examenului de licență/diplomă se calculează cu două zecimale, fără rotunjire, exclusiv în baza mediei probei/probelor.

 (6) Componența comisiilor pentru examenele de licență/diplomă și a comisiilor pentru soluționarea contestațiilor, precum și numărul membrilor acestora nu se modifică pe durata examenelor de finalizare a studiilor.

 (7) Deliberarea comisiilor cu privire la stabilirea rezultatelor examenului de licenţă / diplomă nu este publică. Luarea deciziilor în cadrul comisiei este reglementată prin regulamentul propriu al fiecărei facultăți.

 (8) Rezultatele fiecărei probe se comunică prin afișare, în termen de cel mult 48 de ore de la data susținerii acesteia, la avizierul facultății organizatoare şi pe pagina web a acesteia.

**CAPITOLUL II. ORGANIZAREA EXAMENELOR DE FINALIZARE A STUDIILOR PENTRU ABSOLVENȚII DE STUDII UNIVERSITARE ÎN BAZA LEGII ÎNVȚĂMÂNTULUI**

**NR. 84/1995**

**Art. 15*.*** Programele de studii superioare de scurtă durată organizate iî baza Legii educației și învățământului nr. 28/1978, abrogată prin Legea învățământului nr. 84/1995\*\*, republicată, cu modificările și completările ulterioare, se finalizează cu examen de absolvire.

**Art. 16*.*** (1) Facultățile prevăd, în *regulamentele proprii privind organizarea și desfășurarea examenelor de finalizare a studiilor universitare*,un capitol distinct privind organizarea și desfășurarea examenelor de finalizare a studiilor organizate în baza Legii învățământului nr. 84/1995, republicată, cu modificările și completările ulterioare.

(2) Organizarea și desfășurarea examenelor de finalizare a studiilor pentru acestă categorie de absolvenți se realizează cu respectarea legislației în vigoare.

**CAPITOLUL III. ORGANIZAREA ŞI DESFĂŞURAREA EXAMENULUI DE DISERTAŢIE**

**Art. 17.** - Programele de studii universitare de master, organizate în baza Legii nr. 288/2004 privind organizarea studiilor universitare, cu modificările și completările ulterioare, și a Legii educației naționale nr. 1/2011, cu modificările și completările ulterioare, respectiv a Legii învățământului superior nr. 199/2023, cu modificările și completările ulterioare, se finalizează cu examen de disertație.

**Art. 18.** – (1) Absolvenții unei instituții de învățământ superior acreditate se pot înscrie și pot susține examenul de disertație la o altă instituție de învățământ superior acreditată, dacă programul de studii de masterat urmat are aceeași denumire și este organizat în același domeniu de studiu, cu aprobarea senatelor universitare ale celor două instituții de învățământ superior, dupa avizul favorabil al consiliilor de administrație.

 (2) Între cele două instituții se încheie un protocol de colaborare în care sunt precizate condiţiile de organizare şi desfăşurare a examenelor, inclusiv precizarea modalității de acoperire a cheltuielilor, cu respectarea prevederilor legale în vigoare.

**Art. 19**. - Universitatea „Valahia” din Târgovişte organizează şi desfăşoară examen de disertaţie pentru:

1. absolvenţii proprii, din promoția curentă și din promoțiile anterioare, atât de la studiile universitare de master, cât și de la studiile postuniversitare de master organizate în baza legii nr. 84/1995, republicată, cu modificările și completările ulterioare;
2. pentru absolvenții altor instituții de învățământ superior acreditate, dacă are în structură programe de studii universitare de masterat cu aceeași denumire și în același domeniu de studiu, în conditiile prevăzute de regulamentul propriu, cu respectarea prevederilor legale.

**Art. 20. -** (1) *Examenul de disertaţie* constă în *prezentarea şi susţinerea lucrării de disertaţie*.

 (2) Susținerea lucrării de disertaţie este publică și se desfășoară în prezenţa, în acelaşi loc şi în acelaşi moment, a comisiei de examen şi a examinatului.

 (3) Prin derogare de la prevederile alin (2), pe perioada instituirii stării de alertă, necesitate sau de urgență, în baza autonomiei universitare, cu respectarea calității actului didactic și cu asumarea răspunderii publice, proba menționată la alin. (1) pentru examenul de disertație se poate desfășura și on-line, în baza unei proceduri aprobate de către Senatul universitar. Susținerea în variantă on-line trebuie să fie înregistrată integral, pentru fiecare absolvent în parte și arhivată la nivelul facultății.

 (4) Lucrările de disertație ce urmează a fi susținute vor fi însoțite de declaraţia de asumare a răspunderii din partea candidatului privind originalitatea lucrării şi de raportul de similitudini rezultat din sistemul antiplagiat.

 (5) Conducătorii științifici ai lucrărilor de disertație răspund în solidar cu autorii acestora de asigurarea originalității conținutului acestora, conform art. 259, alin (1) din Legea învățământului superior nr. 199/2023, cu modificările și completările ulterioare.

**Art. 21. -** (1) Tema de disertaţie se stabileşte de către conducătorul de disertaţie împreună cu masterandul şi se corelează cu programul de pregătire universitară de masterat, cu domeniul de competenţă al conducătorului de disertaţie, cu programele şi cu politica instituţională. Lista temelor de disertaţie şi a conducătorilor ştiinţifici se definitivează până cel târziu la începutul semestrului final al studiilor şi se aprobă de către Consiliile facultăților/departamentelor.

 (2) Referatul întocmit de coordonatorul ştiinţific al lucrării de disertație trebuie să conţină aprecieri privind lucrarea (conţinut, nivel calitativ, grad de originalitate etc.) şi o propunere de notare. Conţinutul, volumul şi forma de prezentare (formular tipizat, eseu etc.) a referatelor îndrumătorilor ştiinţifici se stabilesc prin Regulamentele aplicabile în facultăți.

**Art. 22. -** (1) Media de promovare a examenului de disertaţie trebuie să fie cel puţin 6,00.

 (2) Media examenului de disertaţie se calculează cu două zecimale, fără rotunjire, exclusiv pe baza notelor acordate de către membrii comisiei de examen.

 (3) Notele membrilor comisiei de examen sunt numere întregi de la 1 la 10.

 (4) Componenta comisiilor pentru examenele de disertație și a comisiilor pentru soluționarea contestațiilor, precum și numărul membrilor acestora nu se modifică pe durata examenelor de finalizare a studiilor.

 (5) Deliberarea comisiilor cu privire la stabilirea rezultatelor examenului de disertație nu este publică. Luarea deciziilor în cadrul comisiei este reglementată prin Regulamentele aplicabile în facultăți.

 (6) Rezultatele se comunică prin afișare, în termen de cel mult 48 de ore de la data susţinerii, la avizierul facultăţii organizatoare şi pe pagina web a acesteia.

**CAPITOLUL IV. ÎNSCRIEREA CANDIDAŢILOR ÎN VEDEREA SUSȚINERII EXAMENELOR DE FINALIZARE A STUDIILOR**

**Art. 23.** - (1) Se pot înscrie la examenul de finalizare a studiilor numai absolvenţii care au îndeplinit în totalitate cerinţele prevăzute de planul de învăţământ al specializării promoţiei cu care şi-au terminat studiile. Pentru candidaţii proveniţi de la alte universităţi, respectarea acestei prevederi este obligaţia şi răspunderea universităţii respective.

 (2) Înscrierea candidaților pentru examenul de finalizare a studiilor se realizează la sediul fiecărei facultăți din cadrul universității, conform calendarului aprobat prin *regulamentul propriu de organizare și desfășurare a examenelor de finalizare a studiilor.*

 (3) Din componența dosarului de examen, conform Ordonanței de Urgență a Guvernului nr. 41/2016 privind stabilirea unor măsuri de simplificare la nivelul administrației publice centrale și pentru modificarea și completarea unor acte normative, *se elimină cerința de depunere a copiilor legalizate ale documentelor, înlocuindu-le cu certificarea conformității cu originalul de către persoana care are atribuții desemnate în acest sens*.

 (4) În cazul absolvenţilor unui program de studii autorizat să funcţioneze provizoriu, secretariatul facultăţii absolvite transmite secretariatului facultăţii organizatoare a examenului de finalizare a studiilor un tabel cu absolvenţii înscrişi, semnat de decanul şi de secretarul facultăţii, în care se precizează hotărârea de guvern în baza căreia a fost iniţiată şcolarizarea la programul respectiv, titlul lucrării de licenţă/proiectului de diplomă, conducătorul ştiinţific, media de absolvire.

**Art. 24. -** (1) Candidaţii la examenul de licenţă/diplomă trebuie să prezinte, la înscriere, un certificat de competenţă lingvistică pentru comunicarea de specialitate într-o limbă de largă circulaţie internaţională, eliberat de către Universitatea „Valahia” din Târgoviște sau de către o altă instituție specializată, națională ori internațională, recunoscută de Universitatea „Valahia” din Târgoviște.

 (2) Pentru absolvenţii Universităţii „Valahia” din Târgovişte, certificatul de competenţă lingvistică va fi eliberat de Departamentul de Litere.

**Art. 25. -** (1) În cadrul fiecărei sesiuni a examenelor de finalizare a studiilor, calendarul examenelor (perioada de înscrieri și datele susținerii probelor) se stabilește de către *fiecare facultate, prin regulamentul propriu*.

 (2) Conducerile facultăţilor sunt abilitate şi au datoria de a solicita orice act pe care îl consideră necesar în vederea atestării calităţii de absolvent al unui program de studii frecventat şi şcolarizat în condiţiile legii. *Secretarul facultății organizatoare și secretarul comisiei de examen răspund în mod direct de corectitudinea întocmirii dosarului de înscriere.*

**Art. 26.** - Pentru specializările la care Universitatea “Valahia” din Târgovişte organizează examen de licenţă/diplomă şi examen de disertaţie, facultăţile au următoarele *obligaţii*:

* de a întocmi *Regulamentul propriu al facultăţii privind organizarea şi desfăşurarea examenelor de finalizare a studiilor*;
* de a informa candidaţii prin afişare la sediul facultăţii, pe pagina web şi, dacă este posibil, prin broşuri/ pliante tipărite, despre condiţiile de înscriere, conţinut, programe, accesul la biblioteci, cursuri de pregătire, etc.
* de a asigura standardele academice corespunzătoare desfăşurării examenelor de licenţă/diplomă şi disertaţie.

**Art. 27.** - La încheierea înscrierilor, secretariatele facultăţilor organizatoare, împreună cu secretarii comisiilor de examen, vor întocmi cataloagul de examen și centralizatorul absolvenților înscriși la examen.

**CAPITOLUL V. DISPOZIŢII FINALE**

**Art. 28.** - Pentru un program de studii universitare/specializare, examenul de finalizare a studiilor se organizează şi se desfăşoară în aceleaşi condiţii pentru toţi absolvenţii, la sediul instituției de învățământ superior care organizează examenul de finalizare a studiilor, indiferent de forma de învăţământ parcursă sau de instituţia de învăţământ superior absolvită.

**Art. 29**. - Examenele de finalizare a studiilor se organizează, de regulă, în 3 sesiuni, în perioadele stabilite de senatul universitar, din care două sesiuni în anul universitar curent (una în lunile iunie-iulie și una în luna septembrie) şi o sesiune în luna februarie a anului universitar următor.

**Art. 30. -** (1) Comisiile pentru examenele de finalizare a studiilor (examenul de licenţă/diplomă şi disertaţie) şi cele de soluţionare a contestaţiilor se stabilesc pe programe de studii/specializări, prin decizia rectorului, la propunerea departamentelor, cu avizul consiliilor facultăţilor şi aprobarea Consiliului de administrație.

 (2) Membrii comisiilor pentru examene și ai comisiilor pentru analiza și soluționarea contestațiilor nu se pot afla, cu cei examinaţi sau între ei, în relaţie de soţi, afini şi rude până la gradul al III-lea inclusiv, conform legii.

 (3) Fiecare comisie de examen este alcătuită din președinte, membri și secretar; pentru fiecare comisie de examen, se va nominaliza cel puțin un membru supleant. *Membrii comisiei* trebuie să aibă titlul științific de doctor și gradul didactic de șef de lucrări/lector universitar, conferențiar universitar sau profesor universitar. *Președintele comisiei* va avea funcția didactică de conferențiar sau profesor universitar, iar *secretarul comisiei* poate fi și asistent universitar și are numai atribuții de administrare a documentelor. Secretarul comisiei de examen poate fi şi secretarul comisiei de soluţionare a contestaţiilor.

 (4) Componenţa comisiilor pentru examenele de licenţă/diplomă şi disertaţie şi a comisiilor pentru soluţionarea contestaţiilor se publică pe site-ul web al facultăţii.

 (5) Componenţa comisiilor pentru examenele de licenţă/diplomă şi disertaţie şi a comisiilor pentru soluţionarea contestaţiilor, precum şi numărul membrilor acestora nu se modifică pe durata examenelor de finalizare a studiilor.

 (6) La stabilirea comisiilor de examen, se va avea în vederea precizarea din Ghidul activităților de evaluare a calității programelor de studii universitare și a instituțiilor de învățământ superior partea I – a, sectiunea 1, pct. 1.4.3. Cerințe normative obligatorii pentru acreditarea programelor de studii, pct. 1.4.3.4.: „În vederea acreditării, primele trei serii de absolvenţi ai instituţiilor de învăţământ superior autorizate să funcţioneze provizoriu susţin examenul de licenţă la facultăţile acreditate care au acelaşi domeniu de licenţă sau program de studiu, stabilite de ARACIS. *Din comisiile de examinare nu pot face parte cadrele didactice care au desfăşurat activităţi la facultăţile sau programele de studiu de la care provin candidaţii care urmează să susţină examenul de licenţă respectiv”.*

 (7) Conducerea instituției organizatoare și comisiile de examene, împreună cu conducerile facultăţilor organizatoare poartă întreaga responsabilitate pentru organizarea şi desfăşurarea examenelor de finalizare a studiilor.

**Art. 31. -** Comisiile de examen au următoarele atribuţii:

1. stabilesc orarul desfăşurării probelor de examen şi, după caz, gruparea candidaţilor pe serii, în funcţie de temele şi conducătorii lucrărilor şi de celelalte criterii necesare bunei organizări a examenelor;
2. organizează acţiunea de stabilire a subiectelor de examen şi asigură concordanţa acestora cu tematicile şi bibliografiile aprobate;
3. stabilesc şi aplică baremele şi criteriile de evaluare pentru fiecare probă de examen;
4. verifică dosarele candidaţilor înscrişi la examene;
5. verifică referatele întocmite de conducătorii ştiinţifici pentru lucrările de licenţă/disertaţie şi studiază lucrările respective până la nivelul formulării unui punct de vedere corect privind calitatea acestora;
6. asigură desfăşurarea în bune condiţii a fiecărei probe de examen, în concordanţă cu prevederile legale şi cu celelalte cerinţe pedagogice şi deontologice privind desfăşurarea examenelor;
7. completează cataloagele de examen şi verifică corectitudinea acestora.

**Art. 32. -** (1) Rezultatele fiecărei probe (admis/respins) se comunică prin afişare, în termen de cel mult 48 de ore de la data susţinerii acesteia, prin afişare la sediul facultăţii organizatoare din structura universităţii şi pe pagina web.

 (2) Eventualele contestaţii privind rezultatele unei probe se depun la secretariatul facultăţii unde s-a desfăşurat examenul în cauză, în termen de 24 de ore de la comunicarea/afişarea rezultatelor şi se rezolvă în termen de 48 de ore de la data încheierii depunerii contestaţiilor, de către *comisia de analiză și soluționare a contestaţiilor*. Deciziile comisiilor de analiză și soluționare a contestațiilor sunt definitive.

 (3) Rezultate obținute la *probele orale*, de aptitudini sportive sau artistice *nu pot fi contestate*.

**Art. 33. -** Absolvenţii Universităţii „Valahia” din Târgoviște care au urmat şi au absolvit studiile în *regim de finanțare cu taxă* vor suporta cheltuielile de examinare aprobate de Senatul Universităţii.

**Art. 34.** - Absolvenţii care nu au promovat examenul de finalizare a studiilor pot susține acest examen într-o sesiune ulterioară, cu suportarea de către candidat a taxelor aferente, în condițiile stabilite de către regulamentul propriu al Universităţii „Valahia” din Târgoviște și în conformitatea cu prevederile legale în vigoare.

**Art. 35. -** (1) În termen de 24 de ore de la încheierea examenelor de finalizare a studiilor, *secretarii comisiilor de examen* vor depune toată documentaţia privind rezultatele examenelor la secretariatele facultăţilor organizatoare.

 (2) În termen de 3 zile de la încheierea examenului de finalizare a studiilor, facultăţile vor transmite la rectorat (secretar şef universitate) rezultatele obţinute de absolvenţi la examenul de finalizare a studiilor.

 (3) În termen de 60 de zile de la încheierea examenului, facultățile organizatoare ale examenelor de finalizare a studiilor vor depune, la Compartimentul Acte de Studii, Suplimentele la Diplomă, precum şi dosarele absolvenților.

 (4) După încheierea examenelor de finalizare a studiilor, facultăţile organizatoare vor informa, în scris, instituţiile ai căror absolvenţi s-au prezentat pentru susţinerea examenelor la Universitatea „Valahia” din Târgoviște și despre rezultatele obţinute de aceştia. Adresa de înştiinţare va conţine toate datele necesare completării registrelor matricole şi va fi semnată de secretarul de facultate, decan, secretarul şef de universitate şi rector.

 (5) Dacă, în termen de 1 lună de zile de la terminarea perioadei legale de desfăşurare a fiecărei sesiuni, nu s-au primit rezultatele obţinute de absolvenţii Universităţii „Valahia” din Târgoviște care au susținut examenul de licență/diplomă la alte instituţii de învăţământ superior, secretariatele facultăţilor le vor solicita în scris de la instituţiile organizatoare.

**Art. 36. -** (1) *Diplomele* corespunzătoare studiilor absolvite, pentru absolvenţii care au promovat, după caz, examenul de licenţă/diplomă sau examenul de disertaţie se eliberează gratuit de către Universitatea „Valahia” din Târgovişte pentru programul de studii/ specializarea absolvit(ă), în termen de cel mult 12 luni de la data promovării.

 (2) Împreună cu diplomele, Universitatea „Valahia” din Târgoviște eliberează și *Suplimentele la diplomă* pentru proprii absolvenți, iar în cazul în care a organizat și desfășurat examene de finalizare a studiilor pentru absolvenții instituțiilor de învățământ superior desființate, Universitatea „Valahia” din Târgoviște are obligația de a emite *Diploma și Suplimentul la diplomă* în baza situației școlare/foii matricole depusă în dosarul de înscriere la examen.

 (3) Absolvenţilor care au promovat examenul de finalizare a studiilor li se poate elibera, la cerere, până la primirea diplomelor, dar nu mai mult de 12 luni de la data promovării, o *adeverinţă de absolvire. Adeverința de absolvire* conferă titularului aceleași drepturi legale ca și diploma și trebuie să conțină funcţia, numele şi semnătura persoanelor responsabile din universitate *aflate în funcție la data completării lor (rector, secretar-şef universitate, decan, secretar-şef facultate) , sigiliul universității* și următoarele informații:

1. domeniul de studii universitare;
2. programul de studii/specializarea;
3. perioada de studii;
4. mediile de promovare pe ani de studii și media examenului de finalizare a studiilor;
5. statutul de acreditare/autorizare provizorie, forma de învățământ, limba de predare, locaţia geografică, numărul de credite şi actul normativ care le stabileşte (hotărâre a Guvernului, ordin al ministrului, după caz);
6. numărul ordinului de ministru/scrisorii de acceptare/aprobării de școlarizare/atestatului de recunoaștere a studiilor – pentru studenții străini.

 (4) Absolvenţilor li se eliberează, de regulă, o singură adeverinţă de finalizare a studiilor. În cazul pierderii sau distrugerii, la cerere, se eliberează o nouă adeverinţă, cu un nou număr de înregistrare, al cărei termen de valabilitate se încadrează în perioada de maximum 12 luni calculată de la promovarea examenului de finalizare a studiilor.

 (5) Absolvenţilor Universităţii „Valahia” din Târgoviște care nu au promovat examenul de finalizare a studiilor li se poate elibera, la cerere, o adeverință care cuprinde informațiile prevăzute la alin. 3, cu excepţia mediei examenului de finalizare a studiilor.

**Art. 37. -** Rectorul poate anula, cu aprobarea Senatului universitar, un examen de finalizare a studiilor, un certificat sau o diplomă de studii atunci când se dovedeşte că s-a obţinut prin mijloace frauduloase sau prin încălcarea prevederilor Codului de etică şi deontologie universitară.

**Art. 38. -** (1) Frauda şi tentativa de fraudă se sancţionează cu excluderea din examen. Se consideră tentativă de fraudă şi prezentarea, în cadrul examenului, a unor lucrări de licenţă/diplomă sau disertaţie plagiate (fără citarea surselor), copiate ori procurate prin cumpărare sau pe alte căi.

 (2) Frauda sau tentativa de fraudă se consemnează printr-un proces verbal semnat de toţi membrii comisiei de examen, însoţit, după caz, de probele care să ateste realitatea faptei.

**Art. 39. -** (1) Prevederile prezentului regulament se aplică începând cu sesiunile de examene de finalizare a studiilor aferente promoţiei anului universitar 2023-2024.

 (2) Absolvenții promoțiilor anterioare se pot înscrie la examenele de finalizare a studiilor în sesiunile programate.

 (3) Odată cu aprobarea de către Senat a prezentului regulament, reglementările anterioare privind examenele de finalizare a studiilor în învăţământul universitar se abrogă.

 (4) Prevederile prezentului regulament vor fi duse la îndeplinire de către facultăţile şi departamentele organizatoare a examenelor de finalizare a studiilor.

 (5) Regulamentul poate fi modificat în conformitate cu dispoziții ulterioare ale Ministerului Educației.

**Art. 40.** - Prezentul regulament a fost avizat de către Consiliul de Administrație al Universităţii „Valahia” din Târgovişte, în data de \_\_\_.04.2024, a fost aprobat de către Senatul universitar, în data de \_\_\_.04.2024 și intră în vigoare de la data aprobării sale.